‘Kapers’ by hospitaal vasgetrekArgieffoto: SAPD Drie vermeende kapers is Sondagoggend by ’n hospitaal in Johannesburg in hegtenis geneem nadat een van die mans vroeër tydens ŉ skietery gewond is. Kapt. Xoli Mbele, woordvoerder van die polisie, sê dit kom ná ŉ kapingsvoorval vroeër die dag op die hoek van Nurserystraat en Main Reef-weg in Fordsburg. Volgens Mbele het die verdagtes na bewering probeer om ŉ voertuig vas te keer deur die pad met hul Chevrolet Captiva te versper. Verskeie skote is egter deur ŉ onbekende persoon op die Captiva afgevuur. Die verdagtes het glo uit hulle voertuig gespring en ’n silwer Honda Jazz, wat aan ’n 37-jarige man behoort, gekaap. Die voertuig is later met behulp van ŉ opsporingstoestel in Turffontein opgespoor. Volgens Mbele was die voertuig binne met bloed bevlek. “’n Vuurwapen is ook binne die voertuig gevind,” sê Mbele. Lede van die Johannesburgse blitspatrollie het die verdagtes nagespoor tot by die Vosloorus-hospitaal nadat hulle ŉ wenk ontvang het dat ŉ gewonde man vir mediese behandeling ingekom het. Hulle het die man en sy twee vermeende makkers by die hospitaal aangetref. Die gewonde verdagte word tans onder polisiebewaking in die hospitaal behandel. Die ander twee is in polisieaanhouding. Die drie verdagtes sal eersdaags in die Johannesburgse landdroshof verskyn.